Document ID: 32015L0254

Title and Content:
ΟΔΗΓΊΑ (ΕΕ) 2015/254 ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ ΚΑΙ ΤΟΥ ΣΥΜΒΟΥΛΊΟΥ της 11ης Φεβρουαρίου 2015 σχετικά με την κατάργηση της οδηγίας 93/5/ΕΟΚ του Συμβουλίου, για τη συνδρομή και τη συνεργασία των κρατών μελών με την Επιτροπή σχετικά με την επιστημονική εξέταση θεμάτων που αφορούν τα τρόφιμα (Κείμενο που παρουσιάζει ενδιαφέρον για τον ΕΟΧ) ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 114, Έχοντας υπόψη την πρόταση της Ευρωπαϊκής Επιτροπής, Κατόπιν διαβίβασης του σχεδίου νομοθετικής πράξης στα εθνικά κοινοβούλια, Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής (1), Αποφασίζοντας σύμφωνα με τη συνήθη νομοθετική διαδικασία (2), Εκτιμώντας τα ακόλουθα: (1) Στο πλαίσιο του προγράμματος βελτίωσης της καταλληλότητας και της αποδοτικότητας του κανονιστικού πλαισίου (REFIT), η Επιτροπή δεσμεύεται να πραγματοποιήσει ένα απλό, ευκρινές, σταθερό και προβλέψιμο κανονιστικό πλαίσιο για τις επιχειρήσεις, τους εργαζομένους και τους πολίτες. (2) Σκοπός της οδηγίας 93/5/ΕΟΚ του Συμβουλίου (3) είναι να εξασφαλιστεί η ομαλή λειτουργία της επιστημονικής επιτροπής τροφίμων με την προώθηση της επιστημονικής υποστήριξης από τα κράτη μέλη και την οργάνωση συνεργασίας με τους σχετικούς εθνικούς φορείς για επιστημονικά θέματα που αφορούν την ασφάλεια των τροφίμων. (3) Σύμφωνα με τον κανονισμό (ΕΚ) αριθ. 178/2002 του Ευρωπαϊκού Κοινοβουλίου και του Συμβουλίου (4), τα καθήκοντα της επιστημονικής επιτροπής τροφίμων που αναφέρεται στην οδηγία 93/5/ΕΟΚ μεταφέρθηκαν στην Ευρωπαϊκή Αρχή για την Ασφάλεια των Τροφίμων (EFSA, στο εξής «η Αρχή») και, επί του παρόντος, τα εν λόγω καθήκοντα προβλέπονται στον κανονισμό (ΕΚ) αριθ. 178/2002. (4) Η απόφαση 97/579/ΕΚ της Επιτροπής (5), με την οποία συστάθηκε η επιστημονική επιτροπή για τα τρόφιμα, καταργήθηκε με την απόφαση 2004/210/ΕΚ της Επιτροπής (6). (5) Σύμφωνα με τον κανονισμό (ΕΚ) αριθ. 178/2002, η Αρχή έγινε το αρμόδιο όργανο για την προώθηση της επιστημονικής συνεργασίας με τα κράτη μέλη και τους σχετικούς εθνικούς φορείς που δραστηριοποιούνται στον τομέα που εμπίπτει στην εντολή της Αρχής. Συγκεκριμένα, το άρθρο 22 του κανονισμού (ΕΚ) αριθ. 178/2002 προβλέπει ότι η Αρχή πρέπει να ενεργεί σε στενή συνεργασία με τους αρμόδιους φορείς στα κράτη μέλη και ότι τα κράτη μέλη συνεργάζονται με την Αρχή για να εξασφαλίσουν την επιτέλεση της αποστολής της. (6) Επομένως, η οδηγία 93/5/ΕΟΚ έχει καταστεί άνευ αντικειμένου και θα πρέπει να καταργηθεί, ΕΞΕΔΩΣΑΝ ΤΗΝ ΠΑΡΟΥΣΑ ΟΔΗΓΙΑ: Άρθρο 1 Η οδηγία 93/5/ΕΟΚ καταργείται. Άρθρο 2 1. Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν προς την παρούσα οδηγία το αργότερο έως τις 29 Φεβρουαρίου 2016. Ανακοινώνουν αμέσως στην Επιτροπή το κείμενο των εν λόγω διατάξεων. Όταν τα κράτη μέλη εγκρίνουν τα μέτρα αυτά, περιέχουν αναφορά στην παρούσα οδηγία ή συνοδεύονται από την αναφορά αυτή κατά την επίσημη δημοσίευσή τους. O τρόπος της αναφοράς αυτής καθορίζεται από τα κράτη μέλη. 2. Τα κράτη μέλη ανακοινώνουν στην Επιτροπή το κείμενο των ουσιωδών μέτρων εσωτερικού δικαίου τα οποία θεσπίζουν στον τομέα που διέπεται από την παρούσα οδηγία. Άρθρο 3 Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης. Άρθρο 4 Η παρούσα οδηγία απευθύνεται στα κράτη μέλη. Στρασβούργο, 11 Φεβρουαρίου 2015.

Classification Labels:
710
668

Label Descriptions:
{"710": "Τρόφιμα", "668": "ΑΓΟΡΑΝΟΜΙΚΗ ΝΟΜΟΘΕΣΙΑ"}

EuroVoc IDs (Original): 5769
2735
1268
3489

EuroVoc IDs (Expanded): 5769
2735
1268
3489

Dataset Source: meu

Split: test